Gesangbuch

E Gsangbuch esch e Bichl wu Kerschelieder fär zum Singe drin sin.
Genaugnumme is ä jedi Liedasammlung, wo fär ä bschdimmdi Grupp inäräm Bichl zammegedrooche is, ä Gsangbuch, also aach es Kommersbuch vunde Schdudende, orra die Wandalieda vun Juchndgruppe, awwa es mehrschd - un inde Palz ausschließlich - sin dodemid die Gsangbicha färde Goddesdienschd gmäänd.

In de kadohlisch Kärsch hääßd es agduelle Gsangbuch „Goddeslob“ un is said 2013/2014 die zwett ganz nai beawaide Fassung unnä däm Nóóme. Di evangelisch Kärsch hot said 1994 es „Evangelische Gsangbuch“.

 Gschichd 
mini|Schdroßburjer Gsangbuch vun 1541
Saidm Middlalda gäbds inde Kadolisch Kärch Gsangbicha mit lidurgische Gsäng, des waare Gsäng ausm Gregorianische Choral un die waan fär Chor un Schola - es Volg häd jo aach nix demid oogfange gekännd, wails ned hod lese känne un aach kää Ladain vaschdonne.

Ärschd inde Vorreformadzion hodmär GmoindeGsangbicha zammegschdelld, wo Lieda inde Volgsschbrooch drin waan. Ääns vunde ärschde gaabs baide Beemisch Brieda; anno 1501 un 1531 hodde Waiße Michl ä daitsch Põõdõõ dodezu erausgebrung.

Die Reformadzion hod donn do so richdich Schwung enoigebrung. So is 1564 es Etliche schöne christliche Gesäng wie dieselbigen zu Passau von den Schweizer Brüdern in der Gefenknus im Schloss durch göttliche Gnade gedicht und gesungen warden - inde zwädd Ufflaach „Ausbund“ genännd. Des wärd baide Amisch haid noch vawend.

De Ludda selwad hod Kärschelieda gschriwwe, wo haid noch gsung wärrn, grad wie die vum Jesuidepada Schbee. Helfa waa in därre Ändwiglung nadialich de Buchdrugg, wo praiswerde Biecha als Massewaar iwwahaabd ärschd meechlich gemachd hod. 

In dänne Gsangbicha waa don aach ä Gebedssammlung, Oolaidung fär zum Bede, Abschnidde vum Kadechismus etc. drinne.

Midde Zaid hän sich die Lieda äm jewails naie Schdiel oogebaßd, awwa imma ware die Gsangbicha regional, vum Bischof genehmichd. Ärsch im 20. Jh. hod don ä vehemende Ändwigglung oigsedzd zu mea modernere Lieda un die ärschde iwwaregionale Gsangbicha wie es Goddeslob 1975 un es Evangelisch Gsangbuch sin erausgekumme, baide aach mid gemoinsame ekomenische Lieda, mid tradizionelle un mid naije.

 Trivia 
Bekannt worre is de Spruch:
Hut, Gebiss, Gsangbuch, ich hab alles debei.

Außerdem tun die Pälzer alsemol die annere Lait verwirre, wennse froochen, ob se e Wort mit X wissden. Unn weil do käm was oifallt, sacht de Pälzer: Ei des Gsangbuch. Dann lachen alle Pälzer un die annere schitteln de Kopp.

Category: Chrischdetum